הוועדה לענייני ביקורת המדינה, כנסת 18, פרוטוקול מספר 43, 2009-11-11 09:30

יואל חסון: אנחנו מחכים לחברת הכנסת פניה קירשנבאום שהגישה את ההצעה לסדר היום.

דוד רותם: חבר כנסת מאותה סיעה יכול להחליף את חברו.

דוד רותם: בהצעה לדיון דחוף, אני יכול להחליף אותה ולהציג בשמה את הנושא.

יואל חסון: אתה יכול בינתיים לספר לנו על הרפורמה שאתה מתכנן בלשכת עורכי הדין.

יואל חסון: מה עם הרחבת ההתמחות לשנתיים?

יואל חסון: מה דעתך על זה?

דוד רותם: אני חושב שצריך להאריך את תקופת ההתמחות.

דוד רותם: בהחלט צריך להאריך כי אני חושב שהדבר החשוב ביותר הוא לא הלימודים.

דוד רותם: ארבע שנות הלימודים, זה לא רציני.

דוד רותם: הדבר החשוב ביותר היא תקופת ההתמחות.

דוד רותם: לדעתי הטעות הגדולה ביותר בנושא הזה היא שאין מגעים עם האוניברסיטאות ועם המכללות.

דוד רותם: לשכת עורכי הדין תמיד התנגדה למכללות אבל זה נכשל ויש מכללות.

דוד רותם: מה שקורה הוא שכאשר אני למדתי משפטים וגם כאשר השופט למד משפטים, אנחנו ידענו שאם אתה לא עובר את הבחינה בדיני עונשין, אתה לא יכול ללמוד דיני ראיות.

דוד רותם: אתה לא יכולת לקחת חטיבה פלילית וללמוד רק אותה אלא היית חייב ללמוד את הכל.

דוד רותם: היום אתה יכול לקחת חטיבה פלילית או חטיבה מסחרית ואתה יודע לכתוב חוזים ואתה לא יודע שום דבר אחר.

דוד רותם: אתה עורך דין, נכנס אליך קליינט ואומר לך שיש לו תיק בגין אונס ואתה מייצג אותו.

דוד רותם: אין בעיות.

דוד רותם: זה שאתה לא יודע כלום, זה לא מעניין אף אחד.

דוד רותם: אילו היו באים במגע עם דיקני האוניברסיטאות והמכללות, היו אומרים להם שנקבע תוכנית לימודים שהיא חובה כדי שכאשר בא סטודנט והוא עובר את הבחינות, הוא יודע את המקצוע, זה היה נראה אחרת, אבל אף אחד לא עושה את זה.

דוד רותם: זאת מלחמה בסטודנטים.

יואל חסון: עד כאן הייתה אתנחתא שלדעתי תעסיק את הכנסת רבות.

יואל חסון: אני מודה למבקר המדינה שמשתתף אתנו בדיון.

יואל חסון: נמצא אתנו גם יושב-ראש מרכז השלטון המקומי, מר שלמה בוחבוט, ואני מאוד מעריך שהגיע, ונמצאים חברים נוספים.

פניה קירשנבאום: מאז הגעתי לכנסת, אני מנסה להרים את דגל השלטון המקומי, את החקיקה בשלטון המקומי, ואני עושה רבות גם בוועדת הכספים למען השלטון המקומי, מענקי איזון וכולי.

פניה קירשנבאום: אני רואה בראשי הרשויות דמות שצריכה לייצג נאמנה את הציבור שבחר בה, בטח יושב-ראש שלטון מקומי שהוא בעצם הנבחר ביותר מבין ראשי הרשויות.

פניה קירשנבאום: נדהמתי לקרוא כתבה, למרות שעוד לפני הכתבה היו גלים ושמועות, אבל הכתבה הזאת פתחה את עיניי והדירה שינה מעיניי.

פניה קירשנבאום: אני אחלק את דבריי לשני תחומים כאשר התחום הראשון הוא התנהלות של הרשות המקומית מעלות ולדברים שנעשים בה.

פניה קירשנבאום: בסעיף 122(א) לחוק העיריות כתוב במפורש שאסור להעסיק קרוב משפחה מדרגה ראשונה ויש שם פירוט לגבי מי שלא יכול להיות מועסק על ידי ראש הרשות.

פניה קירשנבאום: הופתעתי לקרוא שבתו של ראש הרשות, של מר שלמה בוחבוט, לקחה חלק בניהול בריכה או ניהלה את הבריכה.

פניה קירשנבאום: אמנם אני בטוחה שמר בוחבוט יאמר שלא היא אלא רואה חשבון, רואה חשבון שהוא רואה חשבון של כמה עסקים משפחתיים, ובכתבה נאמר בפירוש שהיא ובעלה הגיעו אליו, הציעו לקחת את המכרז הזה והוא לעולם לא ניהל ולא היה מעונין בניהולו, חוץ מאשר לקבל אחוזי תיווך מהעסק הזה.

פניה קירשנבאום: הבת ניהלה את הבריכה ובמקביל לניהול הבריכה קיבלה הנחות מהרשות במים ובחשמל של העסק.

פניה קירשנבאום: הסעות החינוך המיוחד נעשות על ידי אח של מר שלמה בוחבוט.

פניה קירשנבאום: בשנת 2006 – יש מכתב מפורש של משרד הפנים או של משרד החינוך – תכף אני אבדוק למרות שנדמה לי שזה משרד החינוך – האומר שמר יוסי בוחבוט לא יכול לבצע את מערך ההסעות מכיוון שהוא אחיו של שלמה בוחבוט, אבל אז העסק עובר לידיו של בנו, אביעד, כאשר כביכול הוא היום מי שמנהל את העסק, אבל אם תרימו טלפון – היום אני לא יודעת איך זה, אבל לפחות לפני הכתבה – לחברת ההסעות, מי שענה לטלפון היה מר יוסי בוחבוט.

פניה קירשנבאום: כששאלו אותו, הוא אמר שהוא מנהל את העסק הזה.

פניה קירשנבאום: אני לא רוצה להיכנס לכל הדברים, אבל אני בטוחה שכל מי שנמצא כאן בישיבה קרא וכך גם כל מי שנוגע בעניין, קרא ומודע למה שהיה כתוב בכתבה.

פניה קירשנבאום: יש אולי דברים שלא הופיעו.

פניה קירשנבאום: השאלה שאני שואלת היא עד כמה ההשפעה הזאת נוגעת להתנהלות של הרשות וההשפעה שלה בבחירות, ועד כמה זה משפיע על העובדים של הרשות כאשר הם יודעים על ההתנהלות של הרשות.

פניה קירשנבאום: דרך אגב, תלושי שי לעובדים, זה גם כן אחד הדברים שעלה בכתבה, נרכשו מחברה שמנהל אותה בן זוגה של הבת השנייה חגית וגם היא עובדת בחברה הזאת.

פניה קירשנבאום: רכישת רכב במשותף עם עיריית מעלות תרשיחא והשלטון המקומי כאשר השלטון המקומי שם 117 אלף שקלים לרכישת הרכב כאשר הרכב עולה 267 אלף שקלים.

פניה קירשנבאום: לינה בבתי מלון וכולי.

פניה קירשנבאום: יכול להיות שאלה תנאים מקובלים אבל אנחנו נלחמים יום יום בוועדת הכספים על כל שקל, על הגדלת מענקי איזון, על שמירה על יציבות השלטון המקומי.

פניה קירשנבאום: במקרה כזה, האם הבזבוז הזה מהווה דוגמה ליתר הרשויות?

פניה קירשנבאום: לאחר כל מה שאמרתי, מה עוד יכול לקרות ומה עוד צריך לומר ולהוסיף?

פניה קירשנבאום: אתמול אנחנו רואים בחדשות עוד חדשה נוספת שעדיין לא הייתה בעיתונים והיא בנושא של חברה לאוטומציה.

פניה קירשנבאום: החברה מחפשת מנכ"ל, החברה בכלל מיועדת להפרטה, ואז אנחנו רואים שישה מועמדים ששלמה מעביר לנוחי דנקנר, והשאלה היא האם נוחי דנקנר אמור לקבל את החברה לאוטומציה והוא כבר בוחר מועמדים ששלמה בוחבוט מציג לו.

פניה קירשנבאום: עד לאן אנחנו נגיע?

פניה קירשנבאום: איך אנחנו יכולים לשמור על ניקיון כפיים של הנבחרים שלנו?

פניה קירשנבאום: ביקשתי להעלות את הנושא הזה לדיון בוועדה לענייני ביקורת המדינה.

פניה קירשנבאום: אני מבינה שחלק מהדברים כבר הועברו ליח"א ואני מבקשת שיח"א תקדם את הנושא הזה ולא תמשוך אותו שנים רבות, לאור הניסיון שיש לנו בדברים אחרים.

פניה קירשנבאום: אני מאוד מקווה שגם מבקר המדינה – ואני מכירה אותך ומעריכה את עבודתך ולא פעם עבדנו ביחד – ייכנס לעובי הקורה ותיעשה עבודת קודש בעניין הזה.

פניה קירשנבאום: תודה.

יואל חסון: תודה רבה חברת הכנסת קירשנבאום.

יואל חסון: אני רוצה לומר שחברת הכנסת יכולה לומר מה שהיא רוצה וזאת זכותה כמובן, אבל אני רוצה לציין שהדיון הוא בנושא התנהלות יושב-ראש השלטון המקומי שלמה בוחבוט בעניין השלטון המקומי.

יואל חסון: זאת התמקדות הדיון ולכן אני אתמקד רק בנושא של השלטון המקומי.

2186: אדוני היושב ראש, כבוד מבקר המדינה, חברי הכנסת, חבריי, ידידיי ראשי הערים ואנשים אחרים.

יואל חסון: נכון, אתה לא חייב לבוא.

2186: אני מציע גם לחברת הכנסת פניה קירשנבאום ללמוד את החוק.

2186: החוק לא מאפשר לזמן לא ראש עיר, לא יושב ראש מרכז ולקיים דיון.

2186: החמור מכל, להסתמך על כתבה שהרי את לבד לא בטוחה שהכתבה נגד השר ליברמן היא אמיתית כי אחרת איך את מסבירה שלא הזמנת אותו לוועדה לענייני ביקורת המדינה?

2186: היית מזמינה אותו ואומרת גם בוועדה לענייני ביקורת המדינה שאם המשטרה המליצה להגיש נגד השר ליברמן העמדה לדין, הוא צריך להתפטר.

פניה קירשנבאום: עוד לא המליצו.

דוד רותם: אם אתה רוצה להפוך את הדיון הזה לדיון פוליטי, אני יותר טוב ממך.

יואל חסון: אני לא בטוח שהוא לא פוליטי מלכתחילה.

דוד רותם: לא.

פניה קירשנבאום: איזה פוליטיקה?

פניה קירשנבאום: על איזה פוליטי אתה מדבר?

פניה קירשנבאום: יש כאן התנהלות לא נכונה ושוחד.

דוד רותם: עם כל הכבוד, לא מקובל אדוני שאורח כאן, גם אם הוא יושב ראש מרכז השלטון המקומי, יעיר הערות אישיות לחבר כנסת.

דוד רותם: יש גבול לכל תעלול.

דוד רותם: הוא איש חשוב, אבל יש כאן חבר כנסת שמזמן דיון והוא יענה לו לדיון.

דוד רותם: הוא לא יכול לומר לו למה הוא לא עשה ולמה כן עשית.

יואל חסון: בואו נתמקד בדיון.

רוברט אילטוב: יכולנו לא לבוא לדיון.

יואל חסון: זה נכון, הוא לא חייב לבוא לדיון.

רוברט אילטוב: אתה יכול לצאת עכשיו.

רוברט אילטוב: אתה לא חייב להיות כאן.

רוברט אילטוב: אנחנו יכולים לדון בנושא בלעדיו.

2186: עם כל הכבוד, אתה לא תוציא אותי מכאן ואתה לא תסתום לי את הפה ואני אומר מה שאני רוצה.

פניה קירשנבאום: אף אחד לא סותם לך את הפה.

פניה קירשנבאום: אתה בעצמך אמרת שאתה יכול לא להיות כאן.

2186: עניתי לך בצורה מאוד מכובדת.

2186: כבדי אותי, מה גם שאני אורח שלך.

2186: את הזמנת אותי.

2186: חשוב שגם ידעו כולם שזה באמת דיון פוליטי, שבסך הכל הוויכוח הוא על כך שלא הכנסתי את האנשים שלכם לקואליציה ולא בחרתי את האיש שלכם במעלות לסגן.

2186: זה כל העניין.

2186: אם הייתי בוחר אותו לסגן, תאמיני לי שלא היינו יושבים כאן.

פניה קירשנבאום: שלמה, לא אני כתבתי את הכתבה בעיתון, לא אני העסקתי את הבת שלך בבריכה, לא אני העסקתי את האח שלך במסעדה של הבריכה, לא אני העסקתי את האח שלך בהסעות.

פניה קירשנבאום: אני לא העסקתי אותם.

פניה קירשנבאום: זה לא קשור לשום דבר פוליטי.

2186: אני מבטיח לך שאם כתבת "ידיעות אחרונות" תרצה לעשות עליך כתבה, תאמיני לי שהיא תעשה עליך כתבה ותכתוב בה גם מה עשית ברוסיה כאשר היית שם.

2186: אני מציע לך כאיש ציבור, אל תתייחסי לכתבה.

דוד רותם: אין לו כל כך הרבה ילדים לחלק להם ג'ובים.

יואל חסון: חבר הכנסת רותם, אני קורא אותך לסדר פעם ראשונה.

2186: עם כל הכבוד, אין לכם זכות החקירה.

2186: אם הייתה לכם זכות חקירה, הייתם מזמנים את כולם כדי שיוכיחו אם אלה דברים נכונים, אבל אין לכם את זכות החקירה וגם המחוקק לא נתן לכם את זכות החקירה.

פניה קירשנבאום: 4,000 שקלים לבת שלך לפרסום בריכה.

יואל חסון: חברת הכנסת קירשנבאום, אני מבקש ממך.

גבריאל נעמן: זה לא מכובד מה שקורה כאן.

יואל חסון: אני מנסה להשתלט על העניינים.

יואל חסון: אני משתדל.

2186: רבותיי, נכנסתי ולא חיפשתי אף אחד.

2186: בסך הכל רציתי לבנות מערכת טובה.

2186: הניחו לפניי את דוח מבקר המדינה משנת 2007, לקחתי את הדוח ואני מיישם אותו ככתבו וכלשונו.

2186: ברגע שהתחלתי ליישם אותו, התחילו בעיטות חזקות ביותר.

2186: אני לא מיניתי מקורבים, ואפשר לבדוק את הדברים האלה.

2186: כאן לא יהיה דיון בנושא מעלות.

2186: פניתי למבקר המדינה.

פניה קירשנבאום: למה לא יהיה?

2186: מבחינתי לא יהיה.

פניה קירשנבאום: מבחינתך.

2186: סליחה, עם כל הכבוד, אני לא מתכוון לקיים דיון בנושא מעלות.

2186: בנושא מעלות, פניתי למבקר המדינה וביקשתי ממנו לבקר את כל מה שנאמר בכתבה ככתבה וכלשונה.

2186: אני שקוף.

2186: אני אדם הגון.

2186: אני אדם ישר.

2186: אם יש משהו לא בסדר, אני אשאיר את המפתחות.

2186: אותו הדבר לגבי מרכז השלטון המקומי.

פניה קירשנבאום: שבאמת מבקר המדינה יבדוק.

2186: אתם הלכתם ליח"א, תלכו ל-יח"א.

2186: אין לי שום בעיה.

2186: אני מאמין לכל אחד.

2186: תבואו, תבדקו.

2186: לא יעצרו אותי מלנקות את האורוות.

2186: המרכז הזה משרת חברה ישראלית ואני רוצה להודות לך על העשייה שלך כחברת כנסת בנושא השלטון המקומי.

2186: אני פונה ליושב ראש ומבקש לתת למבקר המדינה את הנושא.

2186: אם יש תלונה ל-יח"א, תן למשטרת ישראל לחקור.

2186: אני משתף פעולה וכפי שהייתי שקוף במשך 33 שנים, גם הפעם אני אהיה שקוף.

2186: תודה לך.

יואל חסון: תודה רבה.

יואל חסון: אני מודה לך על הדברים.

יואל חסון: מישהו מחברי הכנסת רוצה להתייחס?

רוברט אילטוב: קודם כל, אני מברך על הדיון.

רוברט אילטוב: מרכז השלטון המקומי הוא אכן עמותה ומבקר המדינה, אני לא יודע עד כמה יש לו סמכויות לבקר שם, אבל יש את רשם העמותות שגם כן חייב לבדוק את הנושא הזה.

יואל חסון: תודה.

יואל חסון: נמצא כאן נשיא לשכת המבקרים.

פניה קירשנבאום: אני לא יודעת למה אתה, כבוד היושב ראש, מסיט את הדיון רק לשלטון המקומי.

פניה קירשנבאום: לדעתי אי אפשר להפריד בין שני הדברים, כי זה מהווה המשך לדפוסי התנהגות.

פניה קירשנבאום: אני מסכימה עם מר שלמה בוחבוט, אנחנו אכן לא חוקרים כאן אבל לכן גם הגעתי לוועדה לענייני ביקורת המדינה ולכן נמצא כאן אתנו מבקר המדינה, כי הבקשה שלי היא שכל הנושא הזה ייבדק על ידי מבקר המדינה ואני אשמח אם אתה באמת תנקה ותזכה את מר בוחבוט ותאמר שכל מה שנכתב זה שקר וכזב, כי אז אני חושבת שכל השלטון המקומי יוכל להרים ראש ולומר נקיי כפיים אנחנו.

פניה קירשנבאום: אם לא זה יהיה המצב, אני רוצה שגם ייעשה דין עד הסוף נושא הזה כי אני לא רוצה שמשהו אחד יקלקל את הכלל.

יואל חסון: אני רוצה לומר לך חברת הכנסת קירשנבאום.

יואל חסון: כמובן שהנשיאות ביקשה את הדיון הזה, אני מחויב על פי התקנון לקיים אותו, אבל אני חושב – ואני אומר את זה בכנות – שזה תקדים לא טוב לקיים דיון בוועדה לביקורת המדינה בנושא כזה שהוא מבוסס רק על תחקיר עיתונאי.

יואל חסון: אני לא בא לקבוע מה אמת ומה לא אמת, אני לא יודע, בעיניי כל מה שנאמר כאן הוא לכאורה.

יואל חסון: אני חייב לומר שכמו שלך יש את כל הזכות לקיים את הדיון הזה, ואני מכבד את זה ואני גם מעריך אותך כחברת כנסת, אבל שלמה בוחבוט לא היה חייב לבוא לדיון אבל הוא החליט לבוא ולומר את הדברים, ואני מכבד את זה.

יואל חסון: הוא בעצמו פנה – גם ראיתי העתקים – למבקר המדינה.

רוברט אילטוב: כבוד היושב ראש, זאת לא פעם ראשונה שבוועדות הכנסת, ולאו דווקא בוועדה לענייני ביקורת המדינה, עולים נושאים שמגיעים לתקשורת.

רוברט אילטוב: זה לא דבר חריג שבאנו לכאן וביקשנו דיון בנושא.

רוברט אילטוב: זה שנשיאות הכנסת העבירה את הנושא לדיון כאן, לכן הדיון מתקיים כאן.

רוברט אילטוב: קרוב ל-60 או אפילו 70 אחוזים מהנושאים שבכלל עולים בכנסת מגיעים אלינו מהתקשורת.

רוברט אילטוב: אנחנו לא חברי כנסת חוקרים, אנחנו לא רודפים אחרי אף אחד, אבל ברגע שהדברים מתפרסמים בתקשורת, סביר להניח שהם יגיעו אל שולחנה של הכנסת, לוועדה זו או אחרת או אפילו למליאה, ואנחנו דנים בדברים האלה ודנים לעומק.

פניה קירשנבאום: אדוני היושב ראש, אני רוצה לציין עוד משהו.

פניה קירשנבאום: אם זה היה מופיע רק בעיתון, אני מעריכה שהייתי יותר סקפטית לגבי העניין הזה ואולי הייתי חוששת להעלות את הנושא הזה כי לא הייתי במאה אחוזים סומכת על הכתבה, אבל כמנכ"לית המפלגה וכמזכ"לית עכשיו, שלמה צודק, אני מסתובבת הרבה בערים ואני משתתפת בהרבה מערכות בחירות, וזאת לא פעם ראשונה שאני מגיעה למעלות, נפגשת עם האנשים, ולא רק עם מצביעי ישראל ביתנו, והשמועות האלה עולות ונשנות שם ולא פעם אחת.

פניה קירשנבאום: אני לא רוצה להיכנס ליותר כי זה ממש יסיט את הדיון מהנקודה הזאת, אבל על הדברים האלה כבר שמעתי בעבר גם מפי התושבים ועכשיו, כשהם הודפסו על דפי העיתון, זה רק חיזק את הדעה שלי.

יואל חסון: אני חייב לומר משהו, ושלא יהיה כאן ספק.

יואל חסון: יש לך את הזכות המלאה גם כחברת כנסת וגם כנציגה פוליטית לבוא ולומר את הדברים ולהעלות כל דיון בוועדה לביקורת המדינה.

יואל חסון: את עשית משהו שהוא לגיטימי לחלוטין ומבחינתי הוא גם ראוי כאשת ציבור שיש לה מה לומר ואין בכלל ספק בנקודה הזאת.

איציק גולברי: אני ראש מועצת קדימה-צורן ויושב-ראש ועדת הביקורת של מרכז השלטון המקומי.

יואל חסון: כמה זמן אתה יושב ראש ועדת הביקורת?

איציק גולברי: מתחילת הקדנציה הזאת.

יואל חסון: את מי החלפת?

איציק גולברי: אינני יודע.

יואל חסון: מי היה יושב ראש ועדת הביקורת הקודם?

קריאה: ימיני.

קריאה: ראש מועצת פרדסיה.

איציק גולברי: אני חושב שגם מבקר המדינה יבדוק את הנושא, גם אנחנו נעשה ביקורת פנימית וגם מר בוחבוט קיבל את מה שסיכמנו בינינו שכל החלטה שתהיה, במידה ויהיה רבב עליו, הוא יסיק את המסקנות.

איציק גולברי: אני חושב שראוי לתת לאדם להציג את עמדתו, בוודאי את חפותו, ולאחר מכן לקבל את המסקנות.

רון מוסקוביץ: אני מנכ"ל מרכז השלטון המקומי.

פניה קירשנבאום: דרך אגב, אתה התקבלת במכרז?

רון מוסקוביץ: אני לא חייב במכרז.

רון מוסקוביץ: כמו שמנכ"ל משרד ממשלתי לא חייב במכרז, גם אני לא חייב במכרז.

רון מוסקוביץ: אני חייב לעמוד בסטנדרטים מסוימים של השכלה וניסיון, ואגב, הנהלת המרכז אישרה את המועמדות שלי פה אחד.

רון מוסקוביץ: קיבלנו פניות גם מעמותת אומץ, עקב פניות אנונימיות.

רון מוסקוביץ: גם להם השבנו.

רון מוסקוביץ: שלחנו מכתבים, שלחנו מסמכים, שלחנו חומר, קל וחומר ראשי רשויות ששאלו.

רון מוסקוביץ: גם ראשי רשויות פנו ופונים לכל אורך הזמן.

רון מוסקוביץ: אפרופו, אני חייב לחזק את העניין הזה של הדוח שקיבלנו עת נכנסנו לתפקיד, דוח 2007.

יואל חסון: דוח שנעשה על ידי מי?

רון מוסקוביץ: נעשה על ידי משרד מבקר המדינה והונח על שולחנו של היושב ראש הקודם והמנכ"ל הקודם.

רון מוסקוביץ: אני יודע שהם בסגנונם ניסו להתחיל ליישם את הדברים אבל כמובן יש סדרי עדיפויות לכל יושב ראש ולכל מנכ"ל.

רון מוסקוביץ: נכנס שלמה בוחבוט עם האני מאמין שלו, גם אני עם אולי קצת תובנות אחרות, ויש לנו רצון ליישם את הדוח הקודם בצורה נחרצת ודווקנית ולהיצמד להערות שהיו שם בעיקר בנושא של חריגות שכר שהן לא מקובלות עלינו כמגזר ציבורי.

רון מוסקוביץ: מרגע שנכנסנו לעניין הזה, עם הניסיון ליישם שכר הרבה יותר שפוי ושמתאים לגוף ציבורי, נתקלנו בהתנגדויות ובמכתבים אנונימיים אבל למרות זאת אני אומר גם כאן - שמישהו לא יופתע, אני אומר את זה כאן לפרוטוקול – אנחנו נחושים ליישם את דוח הביקורת הקודם ולהביא את השלטון המקומי לניהול ציבורי שקוף וברמות שכר סבירות שמתאימות למגזר הציבורי, וזה לא קיים נכון להיום.

רון מוסקוביץ: אני אשמח אם הביקורת הנוכחית שמתקיימת כיום, בעקבות התלונות האחרונות של החודשים האחרונים, גם היא תסתכל גם על הצד הזה, על הניסיונות שלנו לנסות ליישם את הדוח הקודם ובמה אנחנו נתקלים כאשר אנחנו באים לנסות ליישם אותו ולהתאים אותו הלכה למעשה למשהו שמחייב את כל העובדים.

רון מוסקוביץ: תודה.

יואל חסון: עוד מישהו מבקש להתייחס?

יוסף גוטה: אני תושב מעלות תרשיחא.

יוסף גוטה: אני אחד המעורבים בנושא החקירה נגד מר בוחבוט.

2186: סיכמנו לא לדון במעלות.

פניה קירשנבאום: למה?

פניה קירשנבאום: לא סיכמנו.

פניה קירשנבאום: אין דבר כזה.

2186: הוא לא חבר מועצה בכלל.

פניה קירשנבאום: כל מי שנמצא כאן יכול לומר את דעתו.

יואל חסון: אני אומר עוד פעם, אני מתמקד בשלטון המקומי.

פניה קירשנבאום: אתה מתמקד, אבל למה?

יואל חסון: כי זאת ההגדרה.

יואל חסון: זו הבקשה שהגיעה מנשיאות הכנסת.

פניה קירשנבאום: זאת לא ההגדרה.

אלכס מילר: אתה לוקח זכות מאנשים להביע את עמדתם.

פניה קירשנבאום: אני לא מבינה.

פניה קירשנבאום: אם אנחנו מדברים על השלטון המקומי, אנחנו מדברים גם על מעלות תרשיחא.

יואל חסון: כתוב: "התנהלות יושב ראש השלטון המקומי שלמה בוחבוט".

יואל חסון: לא כתוב התנהלות ראש העיר מעלות ויושב ראש השלטון המקומי.

פניה קירשנבאום: אל תיתפס למלים.

אופיר פינס-פז: יש איזה עניין לישראל ביתנו?

פניה קירשנבאום: לא.

פניה קירשנבאום: למה?

פניה קירשנבאום: אתה לא קראת את הכתבה?

פניה קירשנבאום: מה זה קשור לישראל ביתנו?

פניה קירשנבאום: לא קראת על כל השחיתות שקיימת שם?

אופיר פינס-פז: אני לא זוכר את אנשי ישראל ביתנו זועקים על שחיתות במקומות אחרים בארץ.

פניה קירשנבאום: לפני יומיים אני נאמתי בכנסת ואמרתי שלמרות כל מה שקורה בחצור הגלילית, עם כל הכאב, כאשר ראש העיר שם מפטר את היועץ המשפטי ומשלם לו מיליון וחצי שקלים בגין ביטול חוזה וזאת כדי למנות יועץ משפטי מקורב, לדעתי גם את זה אני מעלה.

פניה קירשנבאום: כל שחיתות בכל רשות מקומית שתהיה, היא תגיע או לכאן או למליאת הכנסת.

אופיר פינס-פז: זאת השאלה.

אופיר פינס-פז: האם אתם גם נמצאים במקומות אחרים עם חשדות לשחיתות?

פניה קירשנבאום: בהחלט.

פניה קירשנבאום: גם בירוחם וגם בכל המקומות.

פניה קירשנבאום: כל מה שאני אתקל, אני אעלה.

פניה קירשנבאום: כל נושא של שלטון מקומי יעלה עם כל הבעיות שלו.

יואל חסון: אני רוצה להבהיר.

יואל חסון: אני לא מאלה שסותמים פיות, ודאי לא בוועדה שלי, אבל אני אומר שאנחנו מתמקדים בנושא השלטון המקומי.

יואל חסון: זה מה שהופנה אלי על ידי נשיאות הכנסת.

יואל חסון: אני לא יכול לפתוח את הדיון הזה עכשיו לנושא מעלות.

יואל חסון: אגב, אם את שואלת אותי עניינית, אני לא חושב שזה מעניינה של הוועדה לענייני ביקורת המדינה.

יואל חסון: אם הנושא של מעלות הוא נושא שהיה צריך לדון עליו, הוא היה לצריך לבוא מהנשיאות.

פניה קירשנבאום: אני מבקשת שגם הנושא של מעלות יעלה למבקר המדינה.

פניה קירשנבאום: זאת הייתה הבקשה שלי.

יואל חסון: המבקר שומע אותך והוא תכף יאמר את דבריו.

פניה קירשנבאום: זאת הייתה הבקשה שלי.

פניה קירשנבאום: ברור שכאשר ראש העיר מכהן 32 שנים, יש הרבה יותר מה לבדוק במעלות תרשיחא מאשר בשלטון המקומי, שם הוא מכהן שמונה חודשים.

פניה קירשנבאום: כתוב שיותר עבירות נעשו במעלות ואני מבקשת לבדוק גם את זה.

יואל חסון: חברת הכנסת קירשנבאום, אני אומר לך שאם היית מתמקדת בנושא של מעלות, סביר להניח שזה גם לא היה מגיע לכאן אלא הולך לוועדת הפנים.

יואל חסון: שוב אני אומר שאני חושב שהדיון הזה בכלל לא צריך להתנהל בצורה הזאת, אבל אני מקיים את החלטות הכנסת ואני פועל על פיהן.

פניה קירשנבאום: אם נושא מעלות תרשיחא לא יעלה כאן, אני לא אניח לזה ואני אעלה את זה לנשיאות ואני אגיע גם לוועדת הפנים.

פניה קירשנבאום: אני מבקשת, אם אתה לא רוצה לטרטר את האנשים פעמיים, תדון בזה עכשיו.

פניה קירשנבאום: אם לא, אני אומרת לך שלא אניח לזה אלא אגיע עם זה גם לוועדת הפנים ולכל מקום כדי שכל הציבור ידע את האמת.

יואל חסון: אני דן בישיבה הזאת בנושא השלטון המקומי.

יואל חסון: יש מישהו שרוצה להתייחס לעניין השלטון המקומי?

יוסף גוטה: אני אתייחס גם לשלטון המקומי.

יואל חסון: לא, רק לשלטון המקומי.

יוסף גוטה: אני רוצה לדבר על יושב ראש השלטון המקומי.

אלכס מילר: חבר הכנסת חסון, איך אתה מפריד?

אלכס מילר: ראש עיריית מעלות תרשיחא הוא גם יושב ראש השלטון המקומי.

אלכס מילר: למה אתה מפריד?

אלכס מילר: בן אדם פועל בצורה מסוימת.

יואל חסון: חבר הכנסת מילר, אני קורא אותך לסדר פעם ראשונה.

אלכס מילר: תודה.

יואל חסון: מר גוטה, אתה רוצה להתייחס רק לעניין השלטון המקומי?

יוסף גוטה: אני אדבר בעניין השלטון המקומי ובנוסף לזה גם בעניין האישיות שעומדת בראש השלטון המקומי.

יוסף גוטה: על האיש.

יואל חסון: אני לא נכנס לזה.

אלכס מילר: יואל, אתה מגזים.

יואל חסון: סליחה.

יואל חסון: אני נותן כבוד למציעה ואני נתתי כבוד למציעה בעצם העובדה הזאת שאני יכולתי גם לפנות לנשיאות הכנסת ולומר שלדעתי זה לא רלוונטי לדון בנושא כאן.

פניה קירשנבאום: היית צריך לעשות את זה.

יואל חסון: יכול להיות.

פניה קירשנבאום: אז היינו מעבירים את זה לוועדה אחרת.

יואל חסון: לא עשיתי את זה כי אני מכבד אותך אבל אני אומר לכם שאני מתמקד בנושא השלטון המקומי.

יואל חסון: אי אפשר להתעלם מדברים ברקע.

יואל חסון: אנחנו לא חיים בחלל.

יואל חסון: אף אחד מכם לא יכול לחשוב שאנחנו חיים בחלל וכולם מבינים את הרקע של כל הדברים.

יואל חסון: אני לא נכנס כאן עכשיו לדיון של אופוזיציה ומעלות כאן בוועדה לביקורת המדינה של כנסת ישראל.

יואל חסון: אם אתה שואל אותי, לדעתי זה לא מענייננו בעיות בין האופוזיציה לקואליציה בעיריית מעלות.

יואל חסון: לדעתי זה לא במקום של הוועדה הזאת.

פניה קירשנבאום: זה לא עניין של אופוזיציה וקואליציה ואל תמשוך אותי בלשון.

פניה קירשנבאום: אני מקווה שהגישה שלך לא נובעת מכך.

יואל חסון: איזה גישה?

יואל חסון: שלמה בוחבוט הוא לא חבר קדימה, הוא לא מעורב בענייני קדימה, אם את רומזת לזה.

יואל חסון: אני אומר לך שהוא היה אבל הוא כבר לא.

פניה קירשנבאום: אבל היה.

יואל חסון: הוא כבר לא חבר קדימה.

פניה קירשנבאום: אבל היה.

פניה קירשנבאום: חלק מהמינויים שלו הם גם מינויים של מפלגת קדימה.

יואל חסון: אני לא מכיר את זה.

יואל חסון: קודם כל, אני מאוד מצטער שאתם אומרים את הדברים האלה.

יואל חסון: אני חושב שאת טועה.

יואל חסון: אני חושב שאת עושה דבר לא ראוי ואני מאוד מצטער על זה גם ברמה האישית.

מרינה סולודקין: הוא עזב אותנו.

פניה קירשנבאום: אני מבקשת ממך כבוד היושב ראש, אנשים הגיעו לכאן, תן להם הזדמנות לבטא את מה שהם חושבים.

פניה קירשנבאום: אם אתה תאמר שזה לא נראה ולא מתאים, אבל אנשים הגיעו לכאן ואני מבקשת לתת להם יחס ולומר את הדברים שהם רוצים.

יואל חסון: מראש אמרתי את הדברים.

יואל חסון: אני מראש גם לך בשיחת טלפון אמרתי שאני לא אדון בנושא עיריית מעלות.

יואל חסון: נקודה.

יואל חסון: אני אמרתי את זה.

פניה קירשנבאום: ואני אמרתי לך שהבקשה הייתה לדון גם בעיריית מעלות.

יואל חסון: מאה אחוזים, ואני לא קיבלתי את זה ואמרתי לך שאת תוכלי לומר מה שאת רוצה, כי את חברת כנסת ואני לא יכול למנוע ממך מלומר את מה שאת רוצה, ואם את רוצה לומר את מה שהוא עומד לומר, את יכולה לומר בעצמך אבל הוא לא יכול להעלות את נושא מעלות.

יואל חסון: אני מצטער.

פניה קירשנבאום: מי הזמין את האנשים האלה לדיון?

יואל חסון: לא אני.

יואל חסון: אני לא הזמנתי אותם.

פניה קירשנבאום: גם אני לא הזמנתי אותם.

יואל חסון: אגב, אני ביקשתי בצורה ברורה לא להזמין לדיון הזה של מעלות אנשים שביקשו להתייחס.

יואל חסון: אני לא יכול למנוע מאנשים להגיע לכאן.

יואל חסון: מכאן הם לא קיבלו אישור כניסה לדיון הזה.

גבריאל נעמן: אדוני היושב-ראש, אני מבקש להביע דעתי בנקודה אחת.

גבריאל נעמן: מדובר כאן בהחלט ביושב-ראש השלטון המקומי, בשלמה בוחבוט, שאני בהחלט מעריך אותו באופן אישי וכאדם שמכיר אותו ואת פועלו, מבחינתי הוא מודל לחיקוי להרבה ראשי רשויות.

גבריאל נעמן: כרגע מדברים על כתבה ומאשימים בהאשמות או מכינים רקע להאשמות.

יואל חסון: לא, הדיון הוא לגיטימי מאוד.

יואל חסון: בזה אני לא מסכים אתך.

יואל חסון: הדיון הוא לגיטימי והוא מאוד במקום.

גבריאל נעמן: אני אביע את דעתי.

יואל חסון: ברמה העניינית ולא לגופם של אנשים.

גבריאל נעמן: נמצא כאן מבקר המדינה ואני חושב שהוא לקח על עצמו לעשות את הביקורת.

גבריאל נעמן: כאשר תהיה ביקורת ולא גזרי עיתונות, אז אפשר לבוא ולקיים כאן דיון כזה או אחר.

גבריאל נעמן: צריך לפסול את הדיון הזה לאלתר בין אם אתה מצדיק אותו או לא, וצריך לתת למבקר המדינה, אם הוא רוצה, לבדוק את הנושא.

גבריאל נעמן: עיריית מעלות היא לא על סדר היום ואני מבקש שתמשיך, כבוד היושב ראש, לא לתת לדיון הזה להיכנס.

פניה קירשנבאום: השאלה שלי מופנית אל כבוד מבקר המדינה מיכה לינדנשטראוס.

יואל חסון: הוא מתייחס בסוף הדברים.

פניה קירשנבאום: אני יודעת.

פניה קירשנבאום: אני רק רוצה לשאול אותו.

פניה קירשנבאום: האם אתה מעונין לשמוע כאן עכשיו על מה שקורה במעלות תרשיחא?

מיכה לינדנשטראוס: אני הכנתי תשובה מפורשת ואני עוד מעט אתן אותה, בסיום הדיון, ואומר בדיוק איפה אנחנו עומדים ומה אנחנו עושים.

נידאל חייאק: אני מהתנועה למען איכות השלטון.

נידאל חייאק: אנחנו חושבים שבמצב היום יש פגיעה מאוד קשה באמון הציבור ומבלי לחוות דעה לגופן של הטענות שהועלו כולן בתקשורת, נדרשת אני חושב בדיקה אינטנסיבית ומקיפה של כל הנושא על ידי גורמי אכיפת החוק.

נידאל חייאק: במקרה הזה, מאחר שמדובר גם ביושב ראש השלטון המקומי, אני חושב שהבדיקה צריכה להתבצע במהרה.

נידאל חייאק: לא פעם חקירות של נבחרי ציבור נגררות שנים על גבי שנים ביח"א וגם בפרקליטות ואני חושב שבמקרה הזה נדרשת פעולה מאומצת ומהירה של גורמי אכיפת החוק, בעיקר של המשטרה, לבדוק את הנושא עד תום ולהסיק את המסקנות הנדרשות תוך תקופה מאוד קצרה.

קריאה: גם בזיכוי.

נידאל חייאק: גם.

נידאל חייאק: אמרתי שאני לא מחווה דעה לגופן של הטענות אבל נדרשת בדיקה מהירה והסקת מסקנות.

ברוך מיכאלי: אני חבר עיריית מעלות אבל לא עומד לדבר על מעלות אלא על נושא אחר.

יואל חסון: לא.

יואל חסון: לא נתתי לו את רשות הדיבור ואני גם לא אתן לך.

יואל חסון: תודה רבה.

אופיר פינס-פז: אדוני היושב-ראש, אני מקווה שלי תאפשר לומר מה שאני רוצה.

אופיר פינס-פז: שלמה בוחבוט ראש עירייה מהוותיקים במדינת ישראל, עבדתי אתו עת הייתי שר פנים, עבדתי אתו עת הייתי יושב-ראש ועדת הפנים, והוא ראש עירייה ותיק, מנוסה, שקידם מאוד את מעלות תרשיחא וגם נבחר בבחירות דמוקרטיות לעמוד בראש מרכז השלטון המקומי.

אופיר פינס-פז: יש לו זכויות רבות.

יואל חסון: לא היית כאן.

יואל חסון: הוא לא אמר אחרת.

אופיר פינס-פז: בלי לדעת אני אומר את הדברים.

אופיר פינס-פז: אני חושב שאי אפשר לטעון אחרת.

אופיר פינס-פז: זאת כתבה שמחייבת בדיקה.

אופיר פינס-פז: זה תחקיר שמחייב בדיקה.

מרינה סולודקין: לא קראתי את המאמר על מר שלמה בוחבוט אבל אני קראתי מאמרים על מר לחיאני.

מרינה סולודקין: אני חושבת שיש ביקורת ציבורית, ביקורת של התקשורת על ראשי הערים, ואנחנו כחברי כנסת וכמחוקקים צריכים לחשוב למה לנשיא יש קדנציה מוגבלת של שבע שנים.

מרינה סולודקין: אנחנו חייבים לחשוב אולי ארבע קדנציות לראשי הערים הן מספיקות.

מרינה סולודקין: אני חושבת שזה נושא לדיון.

פניה קירשנבאום: אני מסכימה.

2186: אגב, גם אני מסכים.

אופיר פינס-פז: בכנסת הקודמת הייתה הסכמה גם עם השלטון המקומי על שלוש קדנציות אבל חוק העיריות לא הבשיל.

יואל חסון: אני דווקא לא כל כך מסכים, אבל נדבר על זה בהזדמנות אחרת.

ארקדי פומרנץ: אני חבר מועצת העיר.

ארקדי פומרנץ: אני רוצה להדגיש כמה דברים לגבי יושב ראש שלטון מקומי בשלטון המקומי.

ארקדי פומרנץ: ראש העיר, איך שהוא מתנהג בגדול, כמו בשלטון מקומי, דבר ראשון הוא בא וסגר שם את מחלקת הקליטה, ושוב, אנחנו נבחרנו על ידי איזשהו ציבור כדי לעסוק בקליטת עלייה.

ארקדי פומרנץ: לפי דעתי זאת פגיעה ישירה בציבור גדול.

יואל חסון: תודה רבה אדוני.

יואל חסון: יש לך משהו שיש גם לנו, חברי הכנסת.

יואל חסון: יש לך במעלות את מועצת העיר ושם אתה יכול לומר את כל הדברים.

ארקדי פומרנץ: זאת הבעיה.

ארקדי פומרנץ: ראש העיר במליאה לא נותן לנו לדבר.

יואל חסון: זה לא בסדר, אבל זה למקום אחר.

יואל חסון: ראש העיר צריך לתת לכם לדבר.

יואל חסון: אני מבין אותך מאוד כי גם אני באופוזיציה ואני לא יכול לתאר לעצמי שלא ייתנו לי לדבר.

ארקדי פומרנץ: אני לא מדבר על אופוזיציה.

יואל חסון: אני חושב שאכן צריך לתת לך לדבר.

ארקדי פומרנץ: יש גם אנשים בקואליציה אצלו שאומרים שהכתבה הזאת היא תעודת יושר.

ארקדי פומרנץ: הבן אדם חובש כיפה.

יואל חסון: תודה רבה.

ברוך מיכאלי: אם אני יכול לא לדבר על מעלות אלא רק לצייר את התמונה, ברשותך.

יוסף גוטה: כבוד היושב ראש, בסופו של דבר רק לי לא נתת לדבר.

ברוך מיכאלי: אני בחיים הציבוריים במעלות, הייתי חבר מועצה.

ארקדי פומרנץ: כל הזמן היית רב עם שלמה.

יואל חסון: זאת לא ישיבת מועצת העיר מעלות.

יואל חסון: אני מבקש ממך לשבת.

יואל חסון: אני אוציא אותך החוצה.

יואל חסון: אני מבקש שתשב.

יואל חסון: אני לא מעונין לנהל כאן דיון על מעלות.

יואל חסון: נקודה.

יואל חסון: לא רוצה שהישיבה תהפוך לישיבת מועצת העיר מעלות.

יואל חסון: תעשו את זה במועצת העיר אחד מול השני ואני מבקש ממך, ראש העיר, תן לאופוזיציה לדבר אצלך.

יואל חסון: תאמין לי, לפעמים האופוזיציה גם אומרת דברים חכמים, ואני אומר לך את זה מניסיון.

שלמה קלדרון: אפשר לדבר אחרי שמיעת דבריו של מבקר המדינה?

יואל חסון: בדרך כלל לא.

יואל חסון: אחרי דבריו של מבקר המדינה אני מסכם את הדיון.

שלמה קלדרון: רציתי למקד משהו.

שלמה קלדרון: באופן כללי, יש לי מה לומר.

שלמה קלדרון: רבותיי, לדבר על מעלות או לדבר על כל עירייה אחרת, מחר אני יכול להביא לכם כאן כמה רשויות שתרצו עם המון אנשים שמתלוננים על ראש העיר ועל המועצה.

פניה קירשנבאום: שמעסיק את הבת שלו, את החתן שלו, את האח שלו, את האחיין?

שלמה קלדרון: כן.

יוסף גוטה: למה לא הזכירו את הנדל"ן?

יוסף גוטה: מה עם חשבון הבנק?

יוסף גוטה: תתחיל החקירה, הבן אדם ישב עשר שנים.

יואל חסון: בכל זאת נכנסת לפרוטוקול.

יוסף גוטה: תודה רבה.

שלמה קלדרון: לא שמעתם מה רציתי לומר.

שלמה קלדרון: אם ממקדים בוועדה לענייני ביקורת המדינה, בהחלט לגיטימי שרשויות מקומיות נתונות לביקורתו של המבקר ובהחלט הוועדה הזו יכולה וחייבת לדון גם בנושאים של רשויות מקומיות ולא רק משרד הפנים.

יואל חסון: תודה רבה.

יואל חסון: אני מודה לך.

יואל חסון: מבקר המדינה, בבקשה.

מיכה לינדנשטראוס: אני אתרכז כמובן בעניינים המקצועיים שאנחנו כביקורת המדינה עוסקים בהם ואביא לכם את האינפורמציות שיש לנו או שאנחנו עוסקים בהן כרגע.

מיכה לינדנשטראוס: אני קצת חוזר להיסטוריה שהיא חשובה לי בשבילכם ובשביל עצמי ואומר לכם שבשנת 2007, לפני שנתיים, קיים המשרד שלי ביקורת במרכז השלטון המקומי וממצאי הביקורת התפרסמו בדוח מבקר המדינה על השלטון המקומי בשנת 2007 שהתפרסם בפברואר 2008, היינו, לפני כשנה וחצי.

מיכה לינדנשטראוס: אני כבר אומר לכם שזה היה דוח חמור.

מיכה לינדנשטראוס: היה דוח חמור בתחומים שונים, ואני מצאתי בתוכם את תחומי הארגון, ניהול כוח אדם ושכר.

מיכה לינדנשטראוס: תרשו לי רק להקריא ארבע שורות מתוך הדוח הזה שהן מצביעות על עיקרו של הדוח ובהן נאמר בסיכום מבקר המדינה:

מיכה לינדנשטראוס: עוד ציינתי בדוח שעל המרכז, מרכז השלטון המקומי, לערוך בדק בית בתחומים האמורים.

מיכה לינדנשטראוס: עד כה יש לנו בנושא הזה נושא אחד שאנחנו סיימנו כבר טיוטה והיא נוגעת למינוי עובדים במרכז.

מיכה לינדנשטראוס: מנכ"ל מרכז השלטון המקומי אמר שהייתה שיחה טלפונית אבל לא הייתה רק שיחה טלפונית אלא היו אנשים שלנו שראו מסמכים, ביקרו במקום, החרימו חומרים מסוימים שכולם נכנסו לפול של הבדיקה שלנו שנעשית, כך שהשיחה הטלפונית בוודאי הייתה חשובה מאוד אבל יחד עם זאת יש עבודה מעשית על ידי צוות מיוחד ומיומן של משרד המבקר שמספט

מיכה לינדנשטראוס: מבר שם והוא עוסק בבדיקה של הנושא.

מיכה לינדנשטראוס: כפי שאמרתי לכם, אחד הנושאים כבר הסתיים והטיוטה שלו מוכנה.

מיכה לינדנשטראוס: המסקנה שלי הייתה ללכת על הכל יחד ולא לפרק ולא להתחיל עם גושים שונים של הביקורת.

מיכה לינדנשטראוס: אני מודיע לכם בצורה חד משמעית לפי דעתי, וסליחה על הביטוי חד משמעית, שהנושאים האלה שאני מסרתי עליהם נבדקים כרגע ואני מניח בסבירות גבוהה שבתוך תקופה קצרה יחסית הדוח יהיה מוכן כי הבדיקה בעיצומה.

מיכה לינדנשטראוס: תנוח דעתכם כי משרד מבקר המדינה שאמון על הנושאים האלה ועוסק בנושאים האלה, יסיים את הבדיקות שלו על ידי אנשי המקצוע שלו בתקופה הקרובה ואז נוכל כמובן להגיש דוח כמקובל אצלנו לכל הגורמים שמקבלים אותו כמו הכנסת, גורמי שלטון מקומי וגורמים אחרים.

פניה קירשנבאום: אתה תבדוק גם את הנושא של האוטומציה?

מיכה לינדנשטראוס: לנושא הזה עוד לא נכנסתי.

מיכה לינדנשטראוס: שמעתי עליו לראשונה רק ממש בעת האחרונה, בימים האחרונים.

מיכה לינדנשטראוס: אני לא רוצה להתחייב על שום דבר מעבר למה שאמרתי.

מיכה לינדנשטראוס: אני רק אומר לכם שנבדוק את זה בכובד ראש ואם נגיע למסקנה שיש גם כאן מקום לבדוק, נבדוק גם את זה.

יואל חסון: תודה רבה.

יואל חסון: אני מודה לך אדוני מבקר המדינה.

יואל חסון: אני רוצה לסכם את הדיון ולומר שהוועדה מברכת ומקדמת בברכה את חברת הכנסת פניה קירשנבאום שיזמה את הדיון.

יואל חסון: אני חושב שעצם קיום הדיון באופן המהותי, בעיקר בהתמקדות בשלטון המקומי, הוא דבר שחברת כנסת חשבה שהדבר הזה צריך להידון באחת מוועדות הכנסת, והיא עשתה זאת בצורה ראויה ולכן בעיניי הדיון הוא בהחלט לגיטימי.

יואל חסון: הוועדה גם רשמה בפניה את דברי יושב ראש השלטון המקומי.

יואל חסון: אני מודה לכולכם על ההשתתפות.

יואל חסון: תודה רבה.